[pic] | KUMMISSJONI TAL-KOMUNITAJIET EWROPEJ | Brussel 29.6.2006 KUMM(2006) 350 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL Rapport ta’ kwalità skond ir-Regolament (KE) Nru 1221/2002 tal-Parlament Ewropew u tal-Kunsill ta’ l-10 ta’ Ġunju 2002 dwar kontijiet mhux finanzjarji ta’ kull tliet xhur ta’ l-amministrazzjoni pubblika RAPPORT MILL-KUMMISSJONI LILL-PARLAMENT EWROPEW U LILL-KUNSILL Rapport ta’ kwalità skond ir-Regolament (KE) Nru 1221/2002 tal-Parlament Ewropew u tal-Kunsill ta’ l-10 ta’ Ġunju 2002 dwar kontijiet mhux finanzjarji ta’ kull tliet xhur ta’ l-amministrazzjoni pubblika Ir-Regolament (KE) Nru 1221/2002 tal-Parlament Ewropew u tal-Kunsill ta’ l-10 ta’ Ġunju 2002[1], fl-Artikolu 8, jiddikjara li l-Kummissjoni (Eurostat) għandha tissottometti lill-Parlament Ewropew u lill-Kunsill rapport li fih valutazzjoni tal-kredibilità tad-data ta’ kull tliet xhur li tintbagħat mill-Istati Membri. Ir-rapport mill-Kumitat Monetarju dwar ir-rekwiżiti ta’ informazzjoni, approvat b’mod uffiċjali mill-Kunsill ta’ l-Ecofin tat-18 ta’ Jannar 1999, enfasizza l-bżonn għal sistema komprensiva ta’ informazzjoni statistika biex tagħti sostenn lid-deċiżjonijiet ta’ dawk li jagħmlu l-politika. F’dan il-kuntest, ingħatat prijorità għolja lill-istatistiċi tal-finanzi pubbliċi fuq medda ta’ żmien qasira bl-għan li tiġi kkompilata verżjoni ssemplifikata ta’ kontijiet mhux finanzjarji ta’ kull tliet xhur tas-settur ta’ l-amministrazzjoni pubblika skond ir-regoli ta’ l-ESA 95. Kien segwit metodu f’żewġ stadji. L-ewwel stadju kien l-adozzjoni tar-Regolament tal-Kummissjoni (KE) Nru 264/2000 tat-3 ta’ Frar 2000[2]. Fit-tieni stadju, fir-Regolament (KE) Nru 1221/2002 ġie stabbilit li kellha tiġi trasmessa d-data li għandha x’taqsam mat-tranżazzjonijiet ta’ l-ESA 95 li jkun fadal[3]. Dan ir-Rapport ta’ Kwalità jinkludi taqsima ġenerali, u jipprovdi wkoll sommarju ta’ konklużjonijiet u rakkomandazzjonijiet skond il-pajjiż. It-taqsima ġenerali tispjega l-konċetti u l-kwistjonijiet tekniċi bażiċi u tiġbor fil-qasir it-taqsima tal-pajjiżi. Ta’ min jinnota li matul l-2006 se tkun disponibbli reviżjoni aktar estensiva fuq il-Websajt tal-Eurostat. L-għan tar-rapport huwa li jaqbad il-ħafna dimensjonijiet tal-kwalità fl-istatistiċi, u jsegwi l-kriterji prinċipali li jintużaw komunement biex tiġi vvalutata l-kwalità[4]. L-istruttura tiegħu ġiet diskussa u miftiehma f’termini wesgħin mal-membri tal-Grupp ta’ Ħidma dwar l-Istatistiċi tal-Finanzi Pubbliċi fuq medda ta’ żmien Qasira. L-Istruttura tar-Rapport ta’ Kwalità 1. L-arranġamenti istituzzjonali 2. L-aċċessibilità u ċ-ċarezza 3. Il-puntwalità u l-kopertura tat-trażmissjoni tad-data 4. Il-koerenza 4.1. Il-koerenza bejn id-data ta’ kull tliet xhur u dik annwali 4.2. Il-koerenza bejn l-istatistiċi provviżorji u dawk finali 5. Il-komparabilità matul iż-żmien 6. Il-preċiżjoni u l-kredibilità 6.1. Il-kopertura tas-sorsi tad-data 6.2. Il-metodoloġiji u s-suppożizzjonijiet użati fl-istimi ta’ l-istatistiċi 6.3. L-aġġustamenti konċettwali ta’ l-ESA 95 6.4. Ir-reviżjonijiet ta’ l-istatistiċi 7. Il-konklużjonijiet u r-rakkomandazzjonijiet Ir-Rapport ta’ Kwalità 1. L-ARRANġAMENTI ISTITUZZJONALI Il-kontijiet mhux finanzjarji ta’ kull tliet xhur ta’ l-amministrazzjoni pubblika jiġu kkompilati mill-Istituti ta’ l-Istatistika Nazzjonali fl-Istati Membri kollha, minbarra l-Belġju (il-Bank Nazzjonali tal-Belġju) u Spanja (il-Ministeru għall-Affarijiet Ekonomiċi u l-Finanzi). F’numru ta’ Stati Membri, gruppi ta’ ħidma magħmula minn rappreżentanti ta’ l-Istitut ta’ l-Istatistika Nazzjonali, tal-Bank Ċentrali Nazzjonali u tal-Ministeru tal-Finanzi jittrattaw kwistjonijiet metodoloġiċi ta’ kull tliet xhur (metodu simili għal dak adottat għall-kontijiet annwali). Barra dan, dawn il-gruppi ta’ ħidma spiss janalizzaw il-konsistenza bejn il-kontijiet mhux finanzjarji u dawk finanzjarji ta’ kull tliet xhur[5]. 2. L-AċċESSIBILITÀ U ċ-ċAREZZA L-aċċessibilità tirreferi għall-kondizzjonijiet fiżiċi li fihom l-utenti jistgħu jiksbu d-data., jiġifieri fejn imorru, kif jordnawha, iż-żmien tal-konsenja, u l-formati biex ikun hemm aċċess għad-data. Tindika wkoll jekk id-data hix akkumpanjata minn metadata u manwali metodoloġiċi xierqa. Il-Eurostat bħalissa qiegħed jippubblika d-data ta’ l-Istati Membri dwar it-taxxi u l-pagamenti soċjali, li huma koperti mir-Regolament tal-Kummissjoni (KE) Nru 264/2000, fuq il-websajt tiegħu. It-tranżazzjonijiet ta’ kull tliet xhur ta’ l-ESA 95 li jkun fadal se jkunu disponibbli għall-pubbliku fil-bidu ta’ l-2006. Dwar il-politika ta’ tixrid fuq livell nazzjonali, is-sitwazzjoni hija kif ġej: 12-il Stat Membru – ir-Repubblika Ċeka, id-Danimarka, il-Ġermanja, Spanja, l-Italja, Ċipru, Malta, l-Olanda, l-Awstrija, is-Slovenja, il-Finlandja, l-Iżvezja u r-Renju Unit – bħalissa jippubblikaw il-kontijiet mhux finanzjarji ta’ kull tliet xhur ta’ l-amministrazzjoni pubblika, għalkemm biss b’mod parzjali f’uħud mill-pajjiżi (jiġifieri prinċipalment it-taxxi u l-pagamenti soċjali ta’ kull tliet xhur). Numru ta’ Stati Membri oħra – il-Litwanja, il-Lussemburgu, l-Olanda, il-Polonja u l-Iżvezja – qegħdin jippjanaw li jippubblikaw jew li jkabbru aktar is-sett ta’ data ppubblikata għall-bidu ta’ l-2006. L-istatistiċi ppubblikati normalment huma disponibbli fuq il-websajts ta’ l-Istituti ta’ l-Istatistika Nazzjonali, prinċipalment fil-lingwi nazzjonali tagħhom. Xi kultant id-data tkun akkumpanjata minn metadata jew minn noti metodoloġiċi qosra. L-Eurostat ippubblikat żewġ manwali dwar il-metodoloġija tal-kontijiet ta’ kull tliet xhur ta’ l-amministrazzjoni. L-ewwel edizzjoni, Manual on Compilation of Taxes and Social Payments on a Quarterly Basis (Manwal dwar il-Kompilazzjoni tat-Taxxi u tal-Pagamenti Soċjali fuq Bażi ta’ Kull Tliet Xhur)[6] kienet ippubblikata fl-2002 u kkonċentrat fuq it-tranżazzjonijiet li huma inklużi fir-Regolament tal-Kummissjoni (KE) Nru 264/2000. Dan il-Manwal kien miżjud b’ Manual on quarterly non-financial accounts for general government (Manwal dwar il-kontijiet mhux finanzjarji ta’ kull tliet xhur ta’ l-amministrazzjoni pubblika) ġdid li jkopri t-tranżazzjonijiet kollha ta’ l-ESA 95 li jkun fadal. Għandu struttura simili, li tipprovdi gwida metodoloġika u tiddeskrivi l-prattika nazzjonali għal kull wieħed mis-subsetturi ta’ l-amministrazzjoni pubblika. Dan il-Manwal se jkun disponibbli għall-pubbliku ġenerali fuq il-websajt ta’ l-Eurostat fil-bidu ta’ l-2006. Ta’ min jinnota li skond it-termini taż-żewġ Regolamenti dwar l-istatistiċi tal-finanzi pubbliċi ta’ perjodu qasir, l-Istati Membri huma meħtieġa jipprovdu lill-Eurostat b’deskrizzjoni tas-sorsi u tal-metodi li ntużaw biex ġiet ikkompilata d-data ta’ kull tliet xhur u huma meħtieġa jipprovdu d-dettalji ta’ kwalunkwe reviżjoni tad-deskrizzjoni inizjali meta jikkomunikaw id-data riveduta. L-Irlanda hija l-uniku Stat Membru li għad irid jipprovdi deskrizzjoni tas-sorsi u tal-metodi għat-tranżazzjonijiet li huma koperti mir-Regolament (KE) Nru 1221/2002. 3. IL-PUNTWALITÀ U L-KOPERTURA TAT-TRAżMISSJONI TAD-DATA Il-puntwalità tirrifletti d-differenza fil-ħin bejn id-disponibilità tad-data u l-avveniment li tiddeskrivi. Skond ir-Regolamenti dwar l-istatistiċi tal-finanzi pubbliċi ta’ perjodu qasir, id-data għandha tintbagħat lill-Eurostat mhux aktar tard minn tliet xhur mit-tmiem tat-tliet xhur li magħhom hija relatata d-data. Fl-eżami tat-trażmissjonijiet ta’ kull tliet xhur minn Diċembru 2004 sa Settembru 2005, ħmistax-il Stat Membru rrapportaw il-kontijiet mhux finanzjarji ta’ kull tliet xhur ta’ l-amministrazzjoni pubblika bla dewmien: dawn kienu d-Danimarka[7], il-Ġermanja, il-Greċja, l-Irlanda, l-Italja, il-Latvja, il-Lussemburgu, Malta, l-Olanda, il-Portugall, is-Slovenja, is-Slovakkja, il-Finlandja, l-Iżvezja u r-Renju Unit. Stati Membri oħra (il-Belġju[8], ir-Repubblika Ċeka, Spanja, Franza, Ċipru, l-Ungerija, l-Awstrija u l-Polonja) kellhom dewmien ta’ minn tlieta sa ħames ġranet f’mill-inqas waħda mit-trażmissjonijiet tagħhom. Il-Litwanja kellha dewmien medju ta’ ħames ġranet fl-erba’ trażmissjonijiet. Bħalissa l-Eurostat qed janalizza d-data li waslet reċentement ħafna mill-Estonja. Ta’ min jiġbed l-attenzjoni fuq il-fatt li wħud mill-pajjiżi (il-Ġermanja, is-Slovenja u l-Iżvezja) jittrażmettu d-data tagħhom sa 20 ġurnata bil-quddiem, jiddependi mit-tliet xhur. Fir-rigward tal-kopertura tat-trasmissjoni tad-data, għat-taxxi u għall-pagamenti soċjali (l-Artikolu 5 tar-Regolament (KE) Nru 264/2000) l-Istati Membri huma meħtieġa li jibgħatu d-data ta’ kull tliet xhur lill-Eurostat, u dan se jibda mill-ewwel tliet xhur ta’ l-1991. Għall-Istati Membri l-ġodda, qed tintalab id-data li bdiet fl-1995, fil-kuntest tal-Programm ta’ Trasmissjoni rivedut ta’ l-ESA 95[9]. Għat-tranżazzjonijiet ta’ l-ESA 95 li jkun fadal (l-Artikolu 6 tar-Regolament (KE) Nru 1221/2002), id-data ta’ kull tliet xhur għandha tiġi trasmessa mill-ewwel tliet xhur ta’ l-1999. Il-Greċja, Spanja, l-Irlanda, il-Lussemburgu u l-Iżvezja għad iridu jirrapportaw serje b’lura. Għat-tranżazzjonijiet l-oħra ta’ l-ESA 95 (ir-Regolament (KE) 1221/2002), il-parti l-kbira tal-pajjiżi jikkonformaw mat-talbiet. Madanakollu, għal Ċipru, għall-Ungerija u għal Malta is-serje ta’ perjodi nieqsa jikkonċernaw il-perjodu 1999-2003 (għal Malta, l-1999 biss hija nieqsa). Għas-Slovenja, għalkemm is-serje ta’ perjodi nieqsa jikkonċernaw l-1999 biss, il-kopertura ta’ numru ta’ tranżazzjonijiet ta’ l-ESA 95 hija baxxa ħafna. L-iżjed interruzzjonijiet serji fil-kopertura jinstabu f’Ċipru u fl-Ungerija. 4. IL-KOERENZA Il-Koerenza ta’ l-istatistiċi għandha x’taqsam ma’ kemm huma adattati biex b’mod kredibbli ikunu magħquda flimkien b’modi differenti u għal użi differenti. 4.1. Il-koerenza bejn id-data ta’ kull tliet xhur u dik annwali Fiż-żewġ Regolamenti ġie ddikjarat li d-data ta’ kull tliet xhur u d-data annwali korrispondenti għandhom ikunu konsistenti (l-Artikoli 3 u 4 rispettivament). Meta tiġi analizzata l-konsistenza bejn il-figuri ta’ kull tliet xhur u dawk annwali, huwa possibbli li jiġi konkluż li jibqgħu xi inkonsistenzi f’ċerti tranżazzjonijiet speċifiċi għad-Danimarka, għal-Lussemburgu, għall-Polonja, għall-Iżvezja u għar-Renju Unit qabel l-1999. Fid-data għall-1999 u wara, jinstabu inkonsistenzi għall-Istati Membri li ġejjin: ir-Repubblika Ċeka għal diversi tranżazzjonijiet ta’ l-ESA 95 (għall-2003 u għall-2004), id-Danimarka (għad-D211 fl-2003), l-Irlanda (fil-parti l-kbira għall-P2 u għad-D4, għas-serje ta’ perjodi kollha), il-Polonja (diversi inkonsistenzi qabel l-2001), is-Slovenja (is-serje ta’ perjodi kollha għall-P2) u r-Renju Unit (inkonsistenzi l-aktar għad-D4, għad-D5 u għad-D7 għas-serje ta’ perjodi kollha). Is-Slovakkja hija l-Istat Membru bl-aktar inkonsistenzi bejn id-data ta’ kull tliet xhur u dik annwali; dan jista’ jkun il-biċċa l-kbira spjegat mill-fatt li mhix tikkonsolida d-D4, id-D7 u d-D9 fuq bażi ta’ kull tliet xhur għall-perjodu 2001-2004. 4.2. Il-koerenza bejn l-istatistiċi provviżorji u dawk finali Ir-reviżjoni medja ta’ valur wara sentejn, jiġifieri wara tmien tliet xhur, kienet analizzata kemm f’valuri assoluti kif ukoll f’valuri nominali biex jiġi vvalutat jekk l-istatistiċi finali humiex differenti b’mod sinifikanti minn dawk provviżorji. Ta’ min jinnota li din il-kalkulazzjoni kienet possibbli biss għal dawk l-Istati Membri li rrapportaw mill-inqas tmien trażmissjonijiet ta’ kull tliet xhur għal kull waħda mit-tranżazzjonijiet ta’ l-ESA 95[10]. Għal dawk l-Istati Membri li juru reviżjonijiet sinifikanti f’dan il-perjodu, issir referenza għat-tranżazzjonijiet ta’ l-ESA 95 li influenzaw b’mod sinifikanti jew l-infiq totali jew id-dħul totali (jew it-tnejn). Dan l-indikatur jgħin fil-valutazzjoni ta’ l-impatt tar-reviżjonijiet, b’mod partikolari il-volatilità tas-self nett B.9, li huwa punt prominenti li jibbilanċja[11]. Diversi fatturi jaffetwaw ir-reviżjonijiet; għall-istatistiċi ta’ kull tliet xhur dawn huma relatati mhux biss mad-disponibilità tal-kontijiet annwali finali imma wkoll ma’ fatturi oħra bħall-aġġornament, ir-reviżjonijiet ta’ kwalità, il-bidliet fis-sorsi tad-data jew fil-metodi tad-data, l-aġġustamenti konċettwali ta’ l-ESA 95, eċċ. Aspett wieħed importanti taż-żewġ Regolamenti huwa li jridu jintużaw sorsi diretti għall-kompilazzjoni ta’ kontijiet mhux finanzjarji ta’ l-amministrazzjoni pubblika u l-ebda figura li ġiet aġġustata b’mod staġjonali m’għandha tiġi trasmessa lill-Kummissjoni ( data mhux analizzata ). Fil-qosor, fejn id-disponibilità tad-data ppermettiet li din l-analiżi ssir, kien osservat li r-reviżjoni medja assoluta tal-B.9 tvarja bejn 0.2% u 0.4% tal-Prodott Gross Domestiku (PGD) għall-Belġju, għall-Ġermanja, għal Franza u għar-Renju Unit. It-tieni grupp ta’ Stati Membri – id-Danimarka, Spanja, l-Olanda, il-Portugall u l-Finlandja – juri reviżjoni medja assoluta fuq sentejn ta’ bejn 0.6% u 0.9% tal-PGD. It-tielet grupp juri reviżjoni medja assoluta ogħla minn 1% tal-PGD; dan il-grupp jinkludi lill-Greċja (3.2%), lill-Italja (1.5%), lil-Latvja (2.1%), lil-Lussemburgu (8.1%), lill-Awstrija (1.1%) u lill-Iżvezja (1.2%). Sentejn wara, ir-reviżjonijiet medji aritmetiċi tal-valuri għandhom it-tendenza li juru impatt aktar baxx tar-reviżjonijiet. L-Istati Membri li jippreżentaw ir-reviżjonijiet medji l-aktar sinifikanti tul dan il-perjodu kienu l-Greċja (-3.2%)[12], il-Lussemburgu (5.7%) u l-Iżvezja (1.2%). L-għan fil-kompilazzjoni ta’ dawk l-istatistiċi għandu jkun li jkunu minimizzati, għal kull tliet xhur, id-differenzi bejn l-istimi inizjali u l-figuri finali. Għalkemm mhi qed issir l-ebda valutazzjoni tal-kwalità simili għall-istatistiċi annwali, sa mill-1999 il-medja mhux imkejla u mhux aġġustata tar-reviżjonijiet assoluti fil-proporzjonijiet tad-defiċit annwali ta’ l-Istati Membri kienet ta’ 0.27% tal-PGD wara sitt xhur, ta’ 0.34% wara sena u ta’ 0.43% wara 18-il xahar. 5. IL-KOMPARABILITÀ MATUL Iż-żMIEN L-iskop tal-komparabilità huwa li jitkejjel l-impatt tad-differenzi f’konċetti applikati ta’ l-istatistika u l-proċeduri/l-għodod ta’ kejl meta l-istatistiċi jiġu pparagunati bejn żoni ġeografiċi differenti, sferi li mhumiex ġeografiċi, jew matul iż-żmien. Ir-Regolament (KE) 1221/2002 ipprovda perjodu transitorju għal dawk l-Istati Membri li ma kinux kapaċi jużaw is-sorsi u l-metodi u/jew isegwu l-programm stabbilit fir-Regolament. Inizjalment kellhom jiġu trasmessi “l-aħjar estimi ta’ kull tliet xhur” u b’mod gradwali kellha tiġi inkorporata l-informazzjoni l-ġdida li tkun saret disponibbli matul il-proċess tal-kompilazzjoni ta’ sistema mtejba. Il-perjodu transitorju ntemm fil-31 ta’ Marzu 2005 (l-Artikolu 9(4)). Il-parti l-kbira ta’ l-Istati Membri ma rrapportawx interruzzjonijiet[13] fis-serje ta’ perjodi matul il-perjodu ta’ trasmissjoni. L-eċċezzjonijiet kienu r-Repubblika Ċeka (sorsi ġodda ta’ data ta’ kull tliet xhur ġew inkorporati mill-2003), Spanja (sena ta’ referenza ġdida mill-2000), l-Olanda (reviżjoni ta’ referenza bejn l-2000 u l-2001; inkorporazzjoni ta’ sorsi ġodda ta’ data), il-Polonja (metodoloġija ġdida applikata fl-2004) u l-Portugall (sena ta’ referenza ġdida mill-2000). 6. IL-PREċIżJONI U L-KREDIBILITÀ 6.1. Il-kopertura tas-sorsi tad-data Dwar l-użu tas-sorsi tad-data, l-Artikolu 3 tar-Regolament tal-Kummissjoni (KE) Nru 264/2000 jiddikjara, fuq is-suġġett tat-taxxi u tal-pagamenti soċjali, illi d-data ta’ kull tliet xhur għandha tkun ibbażata fuq informazzjoni diretta li tkun disponibbli minn sorsi bażiċi, bħal pereżempju minn kontijiet pubbliċi jew minn sorsi amministrattivi, li jirrapreżentaw, għal kull kategorija, għall-inqas 90% ta’ l-ammont tal-kategorija. Ir-Regolament (KE) 1221/2002, li jkopri t-tranżazzjonijiet kollha ta’ l-ESA 95 li jkun fadal, jispeċifika li d-data ta’ kull tliet xhur għandha tkun ibbażata kemm jista’ jkun possibbli fuq informazzjoni diretta minn sorsi bażiċi, sabiex jiġu mminimizzati, għal kull tliet xhur, id-differenzi bejn l-istimi inizjali u l-figuri finali, meta dan ikun rilevanti. Ħafna mill-Istati Membri jissodisfaw il-kriterju tad-90% għat-taxxi u għall-pagamenti soċjali, b’mod partikolari għat-taxxi (D2, D5, D91). Il-kategorija tal-benefiċċji soċjali (D62) tikkawża aktar diffikultajiet, b’mod partikolari għall-Belġju (87%), għal Franza (85%) u għall-Irlanda (75%). Ir-rekwiżiti ta’ informazzjoni diretta fir-Regolament (KE) 1221/2002 mhumiex daqshekk riġidi, u kien iddikjarat li d-data ta’ kull tliet xhur għandha tkun ibbażata kemm jista’ jkun possibbli fuq informazzjoni diretta. Is-sitwazzjoni hija differenti minn Stat Membru għall-ieħor, u wħud minnhom – il-Belġju, Franza, l-Irlanda, il-Latvja, il-Litwanja, il-Lussemburgu, l-Ungerija, il-Portugall u l-Iżvezja - jiġdbu l-attenzjoni fuq id-diffikultajiet biex jintużaw sorsi bażiċi diretti biex ikunu kkompilati t-tranżazzjonijiet ta’ l-ESA 95 ta’ kull tliet xhur. 6.2. Il-metodoloġiji u s-suppożizzjonijiet użati fl-istimi ta’ l-istatistiċi Iż-żewġ Regolamenti jispeċifikaw li l-informazzjoni diretta għandha tkun ikkompletata bl-aġġustamenti ta’ kopertura, jekk ikun meħtieġ, u b’aġġustamenti konċettwali sabiex id-data ta’ kull tliet xhur issir konformi mal-konċetti ta’ l-ESA 95. L-aġġustamenti huma meħtieġa fl-Istati Membri kollha sabiex ikunu kkalkulati l-kontijiet mhux finanzjarji ta’ kull tliet xhur għas-settur ta’ l-amministrazzjoni pubblika, speċjalment għal dawk it-tranżazzjonijiet ta’ l-ESA 95 li huma koperti mir-Regolament (KE) 1221/2002. Il-problema tad-disponibilità tad-data hija relatata l-aktar ma’ l-amministrazzjoni lokali (pereżempju, fil-Belġju, fil-Lussemburgu, fl-Awstrija, fil-Portugall, fir-Renju Unit) u/jew ma’ unitajiet speċifiċi ta’ l-amministrazzjoni pubblika. Il-punt sa fejn jintużaw mudelli statistiċi biex jiġu kkalkulati l-figuri neqsin ivarja minn Stat Membru għall-ieħor. Dawn il-mudelli ġew żviluppati fil-Belġju, fir-Repubblika Ċeka, fi Franza u fl-Italja billi ntużaw is-sorsi bażiċi bħala indikaturi u/jew tbassir. Uħud mill-pajjiżi jadottaw metodu mħallat ibbażat fuq il-kodifikazzjoni tas-sorsi bażiċi ta’ kull tliet xhur fit-tranżazzjonijiet ta’ l-ESA 95, b’mod simili għall-metodoloġija li tkun segwita fil-kontijiet annwali, bil-figuri nieqsa jkunu kkalkulati. 6.3. L-aġġustamenti konċettwali ta’ l-ESA 95 Kif intqal aktar ’il fuq, għandhom isiru l-aġġustamenti konċettwali sabiex id-data ta’ kull tliet xhur issir konformi mal-konċetti ta’ l-ESA 95. Il-parti l-kbira ta’ l-aġġustamenti li saru fil-kontijiet ta’ kull tliet xhur ta’ l-amministrazzjoni pubblika huma simili għal dawk li saru fil-kontijiet annwali. Isegwu l-prinċipji ta’ l-ESA 95 fejn għandu x’jaqsam il-ħin tar-reġistrazzjoni, imma kull darba li s-sorsi bażiċi jkunu fuq bażi ta’ flus kontanti, jiġu implimentati l-aġġustamenti ta’ akkumulazzjoni (prinċipalment għat-taxxi u għall-kontribuzzjonijiet soċjali). 6.4. Ir-reviżjonijiet ta’ l-istatistiċi Sabiex tiġi pprovduta analiżi kwantitativa tar-reviżjonijiet, l-indikatur użat kien ir-reviżjoni fir-raba’ tliet xhur tat-tliet tliet xhur preċedenti mill-2002 sa l-2004, għal kull waħda mit-tranżazzjonijiet ta’ l-ESA 95. Is-sejbiet t’aktar ’l isfel jiddeskrivu l-impatt tar-reviżjonijiet fil-B.9 (is-Self nett). Għall-Belġju, għar-Repubblika Ċeka, għad-Danimarka, għall-Ġermanja, għal Spanja, għal Franza, għal Ċipru, għal-Latvja, għal-Litwanja, għall-Olanda u għar-Renju Unit, ir-reviżjoni medja assoluta tat-tliet tliet xhur preċedenti li twettqet fir-raba’ tliet xhur bidlet il-B.9 b’0.1% sa 0.5% tal-PGD. Għall-Italja, għall-Portugall u għall-Finlandja dawn ir-reviżjonijiet ammontaw għal 0.7%, 0.6% u 0.9% tal-PGD rispettivament. Il-pajjiżi bl-ogħla reviżjonijiet medji fuq il-B.9 kienu l-Greċja (1.9% tal-PGD), il-Lussemburgu (3.4%), l-Ungerija (2.8%), l-Awstrija (1.1%) u l-Polonja (1.0%). Peress illi l-B.9 huwa punt li jibbilanċja, saret valutazzjoni wkoll dwar jekk ir-reviżjonijiet fir-raba’ tliet xhur affetwawx l-infiq u d-dħul totali tat-tliet tliet xhur preċedenti b’mod differenti. Għall-Greċja kemm l-infiq totali kif ukoll id-dħul totali kienu bħala medja riveduti b’mod sinifikanti (3.3% u 2.8% tal-PGD rispettivament). Għal-Lussemburgu u għall-Awstrija l-infiq totali kien rivedut b’mod aktar sinifikanti milli d-dħul, filwaqt li għall-Ungerija ġara bil-kontra. Fil-Polonja, l-iskala ta’ reviżjonijiet li saret fl-infiq u fid-dħul kienet kważi l-istess (2.4% u 2.6% tal-PGD rispettivament). Ix-xaqliba meta jiġu analizzati l-valuri medji aritmetiċi hija inqas minn 1% għal kważi l-pajjiżi kollha, barra l-Ungerija (2.3%). Id-daqs ta’ dawn ir-reviżjonijiet mhux daqshekk sinifikanti, peress illi ħdax-il Stat Membru rrivedew it-tliet tliet xhur preċedenti b’medja ta’ 0.1% sa 0.5% tal-PGD. L-esperjenza tal-kompilazzjoni ta’ dawn l-istatistiċi probabbilment se twassal għal reviżjonijiet iktar baxxi matul iż-żmien. 7. IL-KONKLUżJONIJIET U R-RAKKOMANDAZZJONIJIET Kien hemm progress sinifikanti u l-kontijiet mhux finanzjarji ta’ kull tliet xhur ta’ l-amministrazzjoni pubblika ġew żviluppati aktar minn meta saru l-ewwel trażmissjonijiet. Id-data għall-parti l-kbira tal-pajjiżi hija ta’ kwalità xierqa u hija utli għal skopijiet analitiċi, u għalhekk għandha tiġi mxerrda. Uħud mill-Istati Membri jridu jimplimentaw miżuri speċifiċi biex itejbu l-kwalità tad-data rrapportata. F’uħud mill-każi, it-titjib seta' jintlaħaq billi jkun hemm konformità ma' l-obbligu tal-Komunità tar-rappurtar tas-serje tal-ħinijiet lil Eurostat. Min naħa l-oħra din tipprevjeni lill-Kummissjoni milli tibda proċedura ta’ ksur taħt it-Trattat sabiex jiġi żgurat rispett sħiħ tar-regolamenti tal-Komunità. Ir-reviżjonijiet osservati huma simili għal dawk ta’ statistiċi oħra ta’ perjodu qasir (ta’ kull tliet xhur). Il-pubblikazzjoni tal-kontijiet mhux finanzjarji ta’ kull tliet xhur ta’ l-amministrazzjoni pubblika għandha tiġi inkoraġġita, bi gwida xierqa għall-utenti. Dan se jfisser li tkun provduta metadata xierqa biex tirrifletti l-prattika nazzjonali u biex tavża lill-utenti dwar il-volatilità ta’ dawn il-figuri ta’ kull tliet xhur, b’mod partikolari għal ċerti Stati Membri. Il-pubblikazzjoni se tkun ta’ stimolu għall-kwalità, u l-Eurostat, f’konsultazzjoni ma’ l-Istati Membri, jippjana li jxerred dawn l-istatistiċi fil-bidu ta’ l-2006. L-esperjenza turi li, fuq livell nazzjonali, l-utenti qed isiru aktar familjari ma’ dawn l-istatistiċi, iktar imdorrija jittrattaw mal-volatilità ta’ l-istatistiċi ta’ kull tliet xhur u qed jiżviluppaw fehim aħjar tagħhom matul iż-żmien. Huwa rrakkomandat li din il-valutazzjoni titkompla maż-żmien sabiex jiġi mmonitorjat il-progress addizzjonali li jinkiseb mill-Istati Membri u biex tiġi mtejba l-kwalità. Aktar ’l isfel hawn deskrizzjoni ta’ xi rakkomandazzjonijiet aktar speċifiċi skond l-Istat Membru: - Il-Belġju: huwa meħtieġ aktar progress f’dak li għandu x’jaqsam mal-kopertura tas-sorsi diretti, b’mod partikolari għad-D62, fejn il-kriterju tad-90% ma ġiex sodisfatt. - Ir-Repubblika Ċeka: il-konsistenza bejn id-data ta’ kull tliet xhur u dik annwali għandha tiġi żgurata. L-interess għandu jiġi kkonsolidat fuq bażi ta’ kull tliet xhur fuq is-serje ta’ perjodi kollha. Il-progress fejn b’mod gradwali jiġu inkorporati sorsi bażiċi mtejba ta’ kull tliet xhur huwa mixtieq. - Id-Danimarka: l-ebda rimarka speċifika, barra mill-ħtieġa li tiġi żgurata l-konsistenza bejn l-istatistiċi ta’ kull tliet xhur u dawk annwali matul iż-żmien. - L-Estonja: id-data ġiet trażmessa reċentement ħafna. L-Eurostat bħalissa qed janalizza l-informazzjoni pprovduta u se jerġa’ lura jekk ikunu identifikati problemi ta’ kwalità. - Il-Greċja: huwa rrakkomandat li s-sorsi bażiċi jkunu żviluppati aktar u l-kwalità tagħhom tiġi mtejba. L-impatt tar-reviżjonijiet kien sinifikanti wara sentejn, u wkoll fir-raba’ tliet xhur għat-tliet tliet xhur preċedenti. - Spanja: is-serje ta’ perjodi nieqsa għandhom jiġu rrapportati lill-Eurostat, u jeħtieġ li jiġi kkompilat pjan ta’ azzjoni f’dan ir-rigward. - Franza: huwa mistenni aktar progress sabiex tiżdied il-kopertura tas-sorsi diretti. Għad-D.62, hemm kopertura ta’ informazzjoni diretta ta’ 85%. Għat-tranżazzjonijiet ta’ l-ESA 95 l-oħra li huma koperti mir-Regolament 1221/2002, is-sorsi diretti jintużaw l-aktar għad-D.1, għad-D.4 (l-infiq) u għall-P.1. - L-Irlanda: id-deskrizzjoni metodoloġika tal-prattika nazzjonali għat-tranżazzjonijiet ta’ l-ESA 95 li huma koperti mir-Regolament 1221/2002 għandha tiġi pprovduta lill-Eurostat. Huwa mistenni aktar progress fit-twessiegħ tal-kopertura tas-sorsi diretti. Ma ġiex sodisfatt il-kriterju tad-90% tar-Regolament 264/2000 għall-kategorija tal-benefiċċji soċjali, D62 (75%). Il-konsistenza bejn id-data ta’ kull tliet xhur u dik annwali trid tiġi żgurata. - L-Italja: huwa mistenni aktar progress dwar il-koerenza bejn l-istatistiċi provviżorji u dawk finali. - Ċipru: is-serje ta’ perjodi nieqsa għandhom jiġu pprovduti lill-Eurostat u jrid ikun ikkompilat pjan ta’ azzjoni għal dan l-iskop. Għandu jkun hemm konsistenza bejn id-data ta’ kull tliet xhur u dik annwali. Huwa mistenni aktar progress fl-iżvilupp tad-disponibilità tas-sorsi bażiċi ta’ kull tliet xhur ta’ l-amministrazzjoni lokali. - Il-Latvja: għandu jinkiseb aktar progress dwar il-koerenza bejn l-istatistiċi provviżorji u dawk finali. - Il-Litwanja: is-serje ta’ perjodi nieqsa għandhom jiġu pprovduti lill-Eurostat,u għandhom jiġu kkompilati pjanijiet għal dan. Il-puntwalità tat-trażmissjonijiet għandha tkun imtejba aktar. - Il-Lussemburgu: is-serje ta’ perjodi nieqsa għandhom jiġu pprovduti lill-Eurostat, u jeħtieġ li jiġi stabbilit pjan ta’ azzjoni. Huwa mistenni aktar progress sabiex jiżdied il-ġbir ta’ sorsi bażiċi ta’ kull tliet xhur ta’ l-amministrazzjon lokali. L-impatt tar-reviżjonijiet kien sinifikanti wara sentejn, kif ukoll fir-raba’ tliet xhur għat-tliet tliet xhur preċedenti. F’dan il-qasam għandha tiżdied il-kwalità. - L-Ungerija: is-serje ta’ perjodi nieqsa jridu jiġu pprovduti lill-Eurostat, u jeħtieġ li jiġi stabbilit pjan ta’ azzjoni. Il-puntwalità fit-trasmissjoni għandha tiġi mtejba aktar. Huwa mistenni li jkun hemm aktar żviluppi fil-ġbir ta’ sorsi bażiċi ta’ kull tliet xhur mill-amministrazzjoni lokali. L-impatt tar-reviżjonijiet kien sinifikanti meta ġew analizzati r-reviżjonijiet li saru fir-raba’ tliet xhur tat-tliet tliet xhur preċedenti u l-kwalità f’dan il-qasam għandha tiġi rrinforzata. - Malta: is-serje ta’ perjodi nieqsa jridu jiġu pprovduti lill-Eurostat, u jeħtieġ li jiġi stabbilit pjan ta’ azzjoni. - L-Olanda: hemm ħtieġa li tiġi żgurata l-konsistenza bejn id-data ta’ kull tliet xhur u dik annwali matul iż-żmien. Huwa mistenni aktar progress sabiex is-sorsi bażiċi mtejba ta’ kull tliet xhur jiġi inkorporati b’mod gradwali. - L-Awstrija: l-impatt tar-reviżjonijiet kien sinifikanti wara sentejn u wkoll fir-raba’ tliet xhur għat-tliet tliet xhur preċedenti. Il-kwalità għandha tiġi mtejba f’dan ir-rigward. Huwa mistenni aktar progress sabiex is-sorsi bażiċi mtejba ta’ kull tliet xhur jiġu inkorporati b’mod gradwali. - Il-Polonja: hemm ħtieġa li tiġi żgurata l-konsistenza bejn id-data ta’ kull tliet xhur u dik annwali matul iż-żmien. Hemm inkonsistenzi sinifikanti għal kważi l-varjabbli kollha għas-snin 1995-2000. Huwa mistenni aktar titjib fiż-żjieda tal-ġbir tas-sorsi bażiċi ta’ kull tliet xhur. L-impatt tar-reviżjonijiet kien sinifikanti fir-raba’ tliet xhur għat-tliet tliet xhur preċedenti, u l-kwalità għandha tiġi mtejba f’dan ir-rigward. - Il-Portugall: huwa meħtieġ aktar titjib fil-ġbir tad-data ta’ kull tliet xhur mill-amministrazzjonijiet reġjonali u lokali, u b’mod partikolari fir-rigward tal-ġbir għall-P.51. - Is-Slovenja: it-tranżazzjonijiet ta’ l-ESA 95 nieqsa għandhom jiġu pprovduti lill-Eurostat u għandhom jiġu implimentati l-pjanijet biex fl-2006 tiġi trasmessa din l-informazzjoni. Trid tiġi żgurata l-konsistenza bejn id-data ta’ kull tliet xhur u dik annwali matul iż-żmien. - Is-Slovakkja: għandha tiġi żgurata l-konsistenza bejn id-data ta’ kull tliet xhur u dik annwali u b’mod partikolari għandhom jiġu kkonsolidati d-D4, id-D7 u d-D9. Huwa mistenni aktar titjib fil-kalkulazzjoni tad-data ta’ akkumulazzjoni fuq bażi ta’ kull tliet xhur. - L-Iżvezja: is-serje ta’ perjodi nieqsa għandhom jiġu rrapportati lill-Eurostat u jeħtieġ li jiġi stabbilit pjan ta’ azzjoni. Għandu jkun hemm aktar progress fil-ġbir tas-sorsi bażiċi ta’ kull tliet xhur, b’mod partikolari għall-fondi tas-sigurtà soċjali. Huwa meħtieġ aktar titjib fil-konsolidazzjoni tad-D.4, kemm fuq bażi annwali kif ukoll fuq bażi ta’ kull tliet xhur. Għandhom isiru sforzi biex tiġi żgurata l-koerenza bejn l-istatistiċi provviżorji u dawk finali. - Ir-Renju Unit: hemm ħtieġa li tiġi żgurata l-koerenza bejn id-data ta’ kull tliet xhur u dik annwali matul ż-żmien, u li tiġi żviluppata aktar id-disponibilità tas-sorsi bażiċi ta’ kull tliet xhur għall-amministrazzjoni lokali. [1] F’http://europa.eu.int/eur-lex/pri/en/oj/dat/2002/l_179/l_17920020709en00010005.pdf [2] F’http://europa.eu.int/eur-lex/pri/en/oj/dat/2000/l_029/l_02920000204en00040006.pdf [3] Il-kontenut tal-kontijiet mhux finanzjarji ta’ kull tliet xhur ta’ l-amministrazzjoni pubblika ġie ddefinit b’referenza għal-lista tat-tranżazzjonijiet ta’ l-ESA 95 li tikkostitwixxi l-infiq u d-dħul ta’ l-amministrazzjoni pubblika. [4] Ara l-Grupp ta’ Interess CIRCA tal-Eurostat “Il-Kwalità fl-Istatistika”, http://forum.europa.eu.int/Public/irc/dsis/Home/main. [5] F’uħud mill-Istati Membri bħall-Belġju, l-Olanda jew il-Lussemburgu l-istess istituzzjoni tikkompila kemm il-kontijiet mhux finanzjarji kif ukoll dawk finanzjarji fuq tliet xhur ta’ l-amministrazzjoni pubblika. [6] Il-Komunitajiet Ewropej (2002), Manual on Compilation of Taxes and Social Payments on a Quarterly Basis (Manwal dwar il-Kompilazzjoni tat-Taxxi u l-Pagamenti Soċjali fuq Bażi ta’ Kull Tliet Xhur), il-Lussemburgu: l-Uffiċċju għall-Pubblikazzjonijiet Uffiċċjali tal-Komunitajiet Ewropej. [7] Id-Danimarka rrapportat lill-Eurostat bil-quddiem kemm f’Diċembru 2004 kif ukoll f’Marzu 2005. [8] Fl-aħħar tliet trażmissjonijiet. [9] Il-Programm ta’ Trażmissjoni ta’ l-ESA 95 rivedut għandu jidħol fis-seħħ fl-2006. [10] Id-differenza medja ta’ dawn li ġejjin: it-tieni tliet xhur ta’ l-2005 mingħajr it-tieni tliet xhur ta’ l-2003, l-ewwel tliet xhur ta’ l-2005 mingħajr l-ewwel tliet xhur ta’ l-2003, ir-raba’ tliet xhur ta’ l-2004 mingħajr ir-raba’ tliet xhur ta’ l-2002, it-tielet tliet xhur ta’ l-2004 mingħajr it-tielet tliet xhur ta’ l-2002, it-tieni tliet xhur ta’ l-2004 mingħajr it-tieni tliet xhur ta’ l-2002 u l-ewwel tliet xhur ta’ l-2004 mingħajr l-ewwel tliet xhur ta’ l-2002. [11] Il-kwistjoni tar-reviżjonijiet hija analizzata aktar taħt il-punt 6, l-akkuratezza u l-kredibilità. [12] Sinjal ta’ nieqes ( minus ) ifisser żjieda fil-figuri tad-defiċit. [13] Ikun hemm interruzzjonijiet f’serje ta’ perjodi statistiċi meta jkun hemm bidla fl-istandards biex tkun iddefinita u osservata varjabbli matul iż-żmien. Bidliet ta’ dan it-tip jistgħu jkunu r-riżultat ta’ bidla waħda jew ta’ taħlita ta’ għadd ta’ bidliet fi kwalunkwe żmien ta’ l-osservazzjoni tal-varjabbli. Il-kawżi speċifiċi ta’ interruzzjonijiet f’serje ta’ perjodi statistiċi jinkludu bidliet fil-klassifikazzjonijiet użati, id-definizzjonijiet tal-varjabbli, il-kopertura, eċċ. (fl- OECD, Glossary of Statistical Terms (Glossarju tat-termini statistiċi) ).